Verslag kap Google, Takealot, Property24 oor mededingingDie kommissie het verskeie bevindings en aanbevelings gemaak om mededinging in e-handel te verhoog. (Foto: Maroela Media) Die Mededingingskommissie het ŉ voorlopige verslag bekend gemaak met bevindings en aanbevelings na aanleiding van ŉ ondersoek na aanlyn platforms, e-winkels, reis- en verblyfplatforms, afleweringsdienste en aanlyn advertensies. Die ondersoek is van stapel gestuur om markeienskappe te identifiseer wat ŉ negatiewe uitwerking op mededinging het, asook hoe dit die deelname van histories benadeelde mense (HDP’s) en klein en mediumgrootte ondernemings (SME’s) raak. Die ondersoek het die voorste platforms in elke kategorie geïdentifiseer wat die meeste verkeer kry en waarvan gebruikers redelik afhanklik is, of waarskynlik sal wees. Die bevindings en aanbevelings verwys dus na hierdie spesifieke platforms. Die voorste platforms is: Die kommissie het voorlopig bevind dat die Google-soekenjin ŉ belangrike rol speel om kliënte na verskillende platforms te stuur en op hierdie manier word platform-mededinging gevorm. Dit beteken ook webwerwe wat betaal, se uitslae word boaan ŉ bladsy vertoon, terwyl Google se eie plasings mededinging in sy eie guns bewerkstellig. Die kommissie se voorlopige aanbeveling is dat uitslae waarvoor betaal word, duidelik gemerk word as advertensies sodat kliënte dit makliker herken, terwyl die boonste gedeelte van die soekbladsy gehou moet word vir organiese of natuurlike soekuitslae wat gegrond is op relevansie en nie deur betalings beïnvloed word nie. Die kommissie ondersoek ook of Google Search se verstekposisie op selfone in Suid-Afrika beëindig moet word. Wat betref mededinging tussen ondernemings op platforms en die keuses wat verbruikers gebied word, het die kommissie voorlopig bevind daar is ŉ neiging om die voorste soekposisies te verkoop aan ondernemings wat nie noodwendig relevant vir ŉ verbruiker is nie. Dit beteken advertering is nie deursigtig nie. Dit het ŉ uitwerking op die keuses wat verbruikers maak, asook op mededinging, veral vir SME’s wat nie soveel geld as groot ondernemings het nie. Die kommissie het ook verskeie voorlopige bevindings en aanbevelings oor mededinging tussen platforms gemaak. Sagteware-app-winkels: Daar is geen doeltreffende mededinging vir geld wat app-ontwikkelaars gebruikers met aankope op die app vra nie en dit lei tot hoë koste en app-pryse. Die voorlopige aanbeveling is dat die toepassings verbruikers ook na ander opsies moet kan stuur, of dat ŉ boperk geplaas moet word op die kommissie wat app-winkels verdien. Prysooreenstemming: Soortgelyke pryse wat gevra word vir reis en verblyf, e-handel en kosaflewering belemmer mededinging en skep afhanklikheid. Die kommissie stel voor dat die gebruik geskrap word. Wye pryspariteitklousules keer ondernemings om laer pryse op ander platforms aan te bied, terwyl nou pariteit weer ondernemings verhoed om laer pryse op hul eie kanale aan te bied. Eiendomsadvertensies, kosaflewering: Nuwe toetreders tot die mark en plaaslike afleweringsplatforms voer ŉ opdraande stryd om groot, nasionale ondernemings te lok en dit ondermyn hul vermoë om behoorlik mee te ding. By eiendom is dit grootliks weens die belegging en steun van groot eiendomsagentskappe in geklassifiseerde advertensies en die kommissie beveel aan dat die maatskappye afstand doen van hul aandeel daarin. By kosaflewering verhoed nasionale restaurantkettinggroepe dikwels franchise-houers om op plaaslike platforms beskikbaar te wees en die kommissie beveel aan dat ook dié gebruik gestaak word. Die kommissie beveel ook aan dat daar groter deursigtigheid is oor wat presies afleweringsplatforms se gedeelte van die prys is wat ŉ verbruiker betaal wanneer hy op ŉ aanlyn platform ŉ aflewering laat doen. Belanghebbendes het nou ses weke om voorleggings oor die voorlopige bevindings en aanbevelings te doen. Voorleggings moet teen 24 Augustus aan [email protected] gestuur word. Die kommissie sal binne die volgende paar weke nog ŉ weergawe van die verslag bekend maak, sodra kwessies oor vertroulikheid opgelos is. Die finale verslag word in November vanjaar verwag. Dit beteken die kommissie kan vooraf wysigings aan die bevindings en aanbevelings aanbring.